Διάστημα και εθνική ασφάλεια
Authors: Κολοβός Αλέξανδρος 
Published: August 2021

[…] Η παρούσα Μελέτη, αφού κάνει μία περιγραφική παρουσίαση των δυνατοτήτων της διαστημικής τεχνολογίας, των γενικών χρήσεών της καθώς και των πολιτικών επιπτώσεων που δημιούργησε η τελευταία, προσπαθεί να δώσει κάποιες απαντήσεις στα παραπάνω ερωτήματα. Η Μελέτη καταλήγει σε συγκεκριμένες προτάσεις που εστιάζονται στην ανάπτυξη τέτοιας διαστημικής πολιτικής και δορυφορικών προγραμμάτων που θα καλύπτουν όλες τις χρήσεις των διαστημικών τεχνολογιών στη μεταψυχροπολεμική εποχή, αφού λάβει υπόψη και το γεγονός ότι όλα τα είδη ασφαλείας σχετίζονται μεταξύ τους και κανένα δε μπορεί να θεωρηθεί απομονωμένο από τα άλλα. Αυτό βέβαια θα απαιτήσει δημιουργικό στοχασμό από όλους εμάς. Η Μελέτη αποτελείται από τα ακόλουθα κεφάλαια: Στο δεύτερο, μετά την εισαγωγή κεφάλαιο, αναλύεται ο όρος εθνική ασφάλεια, η επίδραση της τεχνολογίας σε αυτή καθώς και ο ρόλος που παίζουν οι δορυφόροι σε αυτή. Στο τρίτο κεφάλαιο καταγράφονται με συντομία ορισμένα θεωρητικά στοιχεία σχετικά με το πως είναι διαμορφωμένο ένα διαστημικό σύστημα, πως δουλεύουν οι δορυφόροι καθώς και κάποια τεχνικά χαρακτηριστικά τους. Στο τέταρτο κεφάλαιο γίνεται μία εκτενής περιγραφή πως ξεκίνησε η Διαστημική Εποχή στο μέσο του ψυχρού πολέμου και πως οι δύο μεγάλες υπερδυνάμεις χειρίστηκαν την πρόκληση χρήσης του Διαστήματος. Στο πέμπτο κεφάλαιο αναλύονται οι πολιτικές και οι στρατιωτικές δυνατότητες που παρέχει η δορυφορική τεχνολογία. Στο έκτο και έβδομο κεφάλαιο παρατίθενται οι στρατηγικές και τακτικές χρήσεις των δορυφορικών συστημάτων. Στο όγδοο κεφάλαιο αναφέρονται οι πολιτικές διαστάσεις που είχε η εμφάνιση της διαστημικής τεχνολογίας σε διμερές, περιφερειακό και διεθνές επίπεδο, ενώ στο ένατο κεφάλαιο παρουσιάζονται οι τάσεις που έχουν καταγραφεί και αναμένεται να επικρατήσουν στο μέλλον. Στο δέκατο κεφάλαιο γίνεται μία ανάλυση των προβλημάτων που αντιμετωπίζει η εθνική ασφάλεια της χώρας σε συνδυασμό με τις δορυφορικές ικανότητες που έχει αποκτήσει η γειτονική χώρα, ενώ στο ενδέκατο παρουσιάζεται κριτικά η υφιστάμενη εκμετάλλευση του Διαστήματος από την Ελλάδα. Στο δωδέκατο κεφάλαιο καταγράφεται η ανάγκη για θεσμικές και οργανωτικές διευθετήσεις στην χώρα και γίνονται συστημικές προτάσεις για την οργάνωση καθώς και την διαμόρφωση μίας εθνικής διαστημικής στρατηγικής. Στο δέκατο τρίτο κεφάλαιο γίνονται συγκεκριμένες προτάσεις για τις οργανωτικές διευθετήσεις που θα πρέπει να γίνουν για την εφαρμογή του Διαστημικού Προγράμματος Εθνικής Ασφάλειας, παρατίθενται οι εκτιμώμενες επιχειρησιακές απαιτήσεις που αναμένεται να έχουν οι ελληνικές Ένοπλες Δυνάμεις σε διάφορους τομείς της δορυφορικής τεχνολογίας, οι δυνατές λύσεις σε συγκεκριμένους επιμέρους τομείς της διαστημικής τεχνολογίας καθώς και τα κριτήρια με τα οποία κάθε λύση συγκρίνεται. Με βάση τα ανωτέρω γίνεται σύγκριση των λύσεων με τα κριτήρια και μετά από εμπεριστατωμένη ανάλυση εξάγονται ορισμένα συμπεράσματα. Τέλος στο δέκατο τέταρτο κεφάλαιο η Μελέτη καταλήγει σε ορισμένα συμπεράσματα. Η Μελέτη συνοδεύεται από επτά Παραρτήματα στα οποία αναλύονται λεπτομερέστερα τα στρατιωτικά διαστημικά προγράμματα ΗΠΑ, Ρωσίας και Ευρώπης, η διαχρονική εξέλιξη των πολιτικών συστημάτων παρατήρησης γης, στοιχεία για το διεθνές δίκαιο του Διαστήματος, οι σχετικές συζητήσεις στην Ομάδα Αφοπλισμού του ΟΗΕ, η απειλή κατά των δορυφόρων καθώς και η ανάλυση της λειτουργίας ορισμένων, συμπληρωματικών με τα δορυφορικά, συμβατικών μέσων συλλογής πληροφοριών. […]